CELEX: 32018D0491
Language: hu
Date: 2018-03-21 00:00:00
Title: A Bizottság (EU) 2018/491 végrehajtási határozata (2018. március 21.) az Északi-tengeri–Földközi-tengeri vasúti árufuvarozási folyosó meghosszabbítására vonatkozóan az érintett tagállamok által benyújtott együttes javaslatnak a 913/2010/EU európai parlamenti és tanácsi rendelet 5. cikkének való megfelelőségéről (az értesítés a C(2018) 1634. számú dokumentummal történt)

23.3.2018   
            
            
               HU
            
            
               Az Európai Unió Hivatalos Lapja
            
            
               L 81/23
            
         A BIZOTTSÁG (EU) 2018/491 VÉGREHAJTÁSI HATÁROZATA
   (2018. március 21.)
   az Északi-tengeri–Földközi-tengeri vasúti árufuvarozási folyosó meghosszabbítására vonatkozóan az érintett tagállamok által benyújtott együttes javaslatnak a 913/2010/EU európai parlamenti és tanácsi rendelet 5. cikkének való megfelelőségéről
   
      
         (az értesítés a C(2018) 1634. számú dokumentummal történt)
      
   
   (Csak az angol, a francia és a holland nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a versenyképes árufuvarozást szolgáló európai vasúti hálózatról szóló, 2010. szeptember 22-i 913/2010/EU európai parlamenti és tanácsi rendeletre (1) és különösen annak 5. cikke (6) bekezdésére,
   mivel:
   
               (1)
            
            
               A 913/2010/EU rendelet 5. cikkének (5) bekezdésével összhangban Belgium, Franciaország, Luxemburg, Hollandia és az Egyesült Királyság közlekedésért felelős minisztériumai szándéknyilatkozatot juttattak el a Bizottsághoz, amely azt 2017. június 14-én vette kézhez. A szándéknyilatkozatot Svájc is aláírta, amely a 913/2010/EU rendelet melléklete alapján harmadik országként már most is részt vesz a szóban forgó vasúti árufuvarozási folyosó működtetésében. A szándéknyilatkozat értelmében a felek az Északi-tengeri – Földközi-tengeri vasúti árufuvarozási folyosó Genfig történő meghosszabbítását javasolják.
            
         
               (2)
            
            
               A Bizottság a 913/2010/EU rendelet 5. cikkének (6) bekezdésével összhangban megvizsgálta a szándéknyilatkozatban szereplő javaslatot, és arra a következtetésre jutott, hogy a javaslat az alább felvázolt okokból megfelel a szóban forgó rendelet 5. cikkének.
            
         
               (3)
            
            
               A javaslat figyelembe veszi a 913/2010/EU rendelet 4. cikkében szereplő kritériumokat. A folyosó működtetésében részt vevő államok száma továbbra is hat, és közülük öt az Unió tagállama. A folyosó a továbbiakban is illeszkedni fog az Északi-tengeri – Földközi-tengeri törzshálózati folyosóhoz. A javasolt meghosszabbítás összhangban van a TEN-T hálózattal és megfelel a következő TEN-T-követelményeknek: a pálya teljes villamosítása, legalább 22,5 tonna tengelyterhelés, 100 km/h pályasebesség és 740 méter hosszú vonatok haladására való alkalmasság.
            
         
               (4)
            
            
               A fuvarozási piacról készült, a szándéknyilatkozathoz csatolt tanulmányból kiderül, hogy a meghosszabbítás nyomán várhatóan nőni fog a nemzetközi vasúti árufuvarozás volumene, és a forgalom át fog terelődni az utakról a vasutakra, mivel Franciaország földközi-tengeri kikötői és Svájc között mindkét irányban lerövidül az áruk és nyersanyagok szállítási útvonala, ez pedig a szén-dioxid-kibocsátás csökkenése és a közutak túlterheltségének mérséklődése révén jelentős társadalmi-gazdasági előnyökkel jár.
            
         
               (5)
            
            
               A javasolt meghosszabbítás összhangban van a versenyképes árufuvarozást szolgáló európai vasúthálózat létrehozására vonatkozó célkitűzéssel. A meghosszabbítás nyomán összeköttetés jön létre a Genf környékén működő jelentős gazdasági ágazatok és a fontosabb európai tengeri kikötők, köztük Amszterdam, Antwerpen, Dunkerque, Marseille, Rotterdam és Zeebrugge között, ezáltal pedig megszilárdul a TEN-T hálózat és egy fontos harmadik ország, Svájc közötti összeköttetés.
            
         
               (6)
            
            
               A 913/2010/EU rendelet 5. cikkének (5) bekezdésével összhangban a tervezett bővítéssel kapcsolatban konzultációra került sor az érintett pályahálózat-működtetőkkel és kérelmezőkkel.
            
         
               (7)
            
            
               Az e határozatban előírt intézkedések összhangban vannak a 913/2010/EU rendelet 21. cikke alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A Belgium, Franciaország, Luxemburg, Hollandia és az Egyesült Királyság közlekedésért felelős minisztériumai által a Bizottsághoz együttesen eljuttatott, 2017. június 14-én beérkezett szándéknyilatkozatban szereplő, az Északi-tengeri – Földközi-tengeri vasúti árufuvarozási folyosó Genfig történő meghosszabbítására vonatkozó javaslat megfelel a 913/2010/EU rendelet 5. cikkének.
   2. cikk
   Ennek a határozatnak a Belga Királyság, a Francia Köztársaság, a Luxemburgi Nagyhercegség, a Holland Királyság, Nagy-Britannia és Észak-Írország Egyesült Királysága és a Svájci Államszövetség a címzettje.
   
      Kelt Brüsszelben, 2018. március 21-én.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 276., 2010.10.20., 22. o.